钦定古今图书集成/方舆汇编/职方典/第1147卷 > 《石城乐》〈六首〉臧质
## 钦定古今图书集成/方舆汇编/职方典/第1147卷 > 《石城乐》〈六首〉臧质

《唐书乐志》曰：“《石城乐》者，宋臧质所作也。石城在竟陵，质尝为竟陵郡，于城上眺瞩，见群少年歌谣，因作此曲。”

生长石城下，开窗对城楼。城中诸少年，出入见依投。

又

阳春百花生，摘插环髻前。“指蹋忘愁”，相与及盛年。

又

布帆百馀幅，环环在江湾。执手双泪落，何峕见欢还。

又

大艑载三千，渐水丈五馀。水高不得渡，与欢合生居。

又

闻欢远行去，相送方山亭。风吹黄蘗叶，恶闻苦离声。

又

莫愁在何处。莫愁在城隈。艇子打两桨。催送莫愁家

又

闻欢下扬州，相送楚山头。探手抱腰看，江水断不流。